קונצ'יטה וורסט

קוֹנצ'יטָה ווּרסט (Conchita Wurst) הוא שם הבמה של דראג קווין אוסטרית המגולמת על ידי תומאס "טום" נוֹיוִוירת (בגרמנית: Thomas "Tom" Neuwirth;‏ נולד ב-6 בנובמבר 1988). שם הבמה של קונצ'יטה לקוח מהופעתה יוצאת הדופן. היא מופיעה כאישה ג'נדרקווירית, ויש לה זקן מלא בצבע שחור. "קונצ'יטה" הוא שם נשי ספרדי, הקטנה של השם "קונספסיון" מהדּוֹגְמָה הקתולית בדבר עיבורה ללא חטא של מריה, אם ישו. "ווּרסט" - נקניק בגרמנית, סמל פאלי – משחק מילים לגבי זהותה של מלכת הדראג, המשלבת בין מה שהחברה תופסת "גבריות" ו"נשיות". קונצ'יטה זכתה בתחרות האירוויזיון 2014 שנערכה בקופנהגן שבדנמרק עם השיר "Rise Like a Phoenix" ("לקום לתחייה כמו עוף החול") כאשר ייצגה את אוסטריה, בזכייה השנייה בתולדות המדינה בתחרות לאחר 48 שנים. נויווירת נולד בגמונדן שבאוסטריה. הוא עבד כמעצב חלונות ראווה והופיע לראשונה כדראג קווין בשנת 2006. בשנת 2007 הוא הגיע לשלב הגמר וסיים במקום השני בתוכנית כישרונות באוסטריה, "סטארמניה", אחרי נאדין ביילר, שייצגה את אוסטריה באירוויזיון 2011 (מקום 18). הוא בוגר בית הספר לאופנה בגראץ משנת 2011. בשנת 2011 הופיע לראשונה כ"קונצ'יטה וורסט" בטלוויזיה. בשנת 2011 הוציאה וורסט את השיר "בלתי שביר" ("Unbreakable"), שהגיע למקום ה-32 במצעד השירים האוסטרי, ובשנת 2012 היא סיימה במקום השני בקדם אירוויזיון של אוסטריה, עם 49 אחוז, עם השיר "זה מה שאני" ("That's What I Am"), שהגיע למקום ה-12 במצעד האוסטרי. ב-10 בספטמבר 2013 נבחרה וורסט לייצג את אוסטריה באירוויזיון 2014, על ידי ועדה של ה-ORF ‏(רשות השידור הציבורית של אוסטריה). בחירתה לוותה במחלוקת ציבורית באוסטריה: ארבעה ימים לאחר מכן, 31,000 אנשים נרשמו בדף הפייסבוק "נגד וורסט", על מנת למנוע ממנה לייצג את מדינתם. המחלוקת נבעה מהיותה מלכת דראג ומהופעתה החיצונית יוצאת הדופן. באוקטובר נשלחה עצומה למשרד המידע של בלארוס שימנע את השתתפותה בטענה שהאירוויזיון "יהפוך לחממה למעשי סדום". בדצמבר נשלחה עצומה דומה ברוסיה. העצומות לא הצליחו למנוע מוורסט להשתתף באירוויזיון. ב-10 במאי 2014 היא ניצחה עם השיר "לקום לתחייה כמו עוף החול" ("Rise Like A Pheonix") בתחרות האירוויזיון שנערכה בדנמרק. יש שהשוו את זכייתה לזכייתה של דנה אינטרנשיונל באירוויזיון 1998, עקב העובדה ששתיהן מכופפות את התפישות המגדריות המקובלות. וורסט הוציאה במרץ 2015, ספר בכורה בשפה הגרמנית, "אני קונצ'יטה", שתורגם לאנגלית וצרפתית ובמאי אותה שנה היא הוציאה שני סינגלים מתוך אלבום הבכורה שלה שיצא במאי, לפני שידור האירוויזיון שנערך באוסטריה. בשידור היא הייתה חלק מצוות ההנחיה כשראיינה את היוצרים והאמנים מה"גרין רום". באירוויזיון 2019 הופיעה במופע של כוכבי האירוויזיון מהעבר, לצידם של ורקה סרדוצ'קה, גלי עטרי, מונס סלמרלוב ואלני פוריירה. בשנת 2020 הופיעה בהופעת קמאו בסרט הקומי "תחרות הזמר של האירוויזיון: סיפורה של Fire Saga" בכיכובו של ויל פרל. בגמר האירווזיון 2024 הופיעה עם השיר Waterloo ביחד עם שארלוט פרלי וקרולה הגקוויסט. נויווירת המגלם את קוניצ'יטה מתגורר בווינה. בשל היות דמותה של קונצ'יטה דראג קווין, הרי כי היא מופיעה ככזו רק בהופעות ואירועים מיוחדים. בכל שאר הזמן, נויווירת חי בזהות מגדרית של גבר. באפריל 2018 חשף כי הוא נשא HIV ומקבל טיפול עבורו. אתר האינטרנט הרשמי של קונצ'יטה וורסט (באנגלית) קונצ'יטה וורסט, ברשת החברתית פייסבוק קונצ'יטה וורסט, ברשת החברתית אקס (טוויטר) קונצ'יטה וורסט, ברשת החברתית אינסטגרם קונצ'יטה וורסט, ברשת החברתית טיקטוק קונצ'יטה וורסט, סרטונים בערוץ היוטיוב קונצ'יטה וורסט, במסד הנתונים הקולנועיים IMDb (באנגלית) קונצ'יטה וורסט, באתר אפל מיוזיק (באנגלית) קונצ'יטה וורסט, באתר ספוטיפיי קונצ'יטה וורסט, באתר סאונדקלאוד (באנגלית) קונצ'יטה וורסט, באתר Last.fm (באנגלית) קונצ'יטה וורסט, באתר AllMusic (באנגלית) קונצ'יטה וורסט, באתר MusicBrainz (באנגלית) קונצ'יטה וורסט, באתר דיזר קונצ'יטה וורסט, באתר Yandex.Music (ברוסית) קונצ'יטה וורסט, באתר Discogs (באנגלית) קונצ'יטה וורסט, באתר Songkick (באנגלית) קונצ'יטה וורסט, באתר בילבורד (באנגלית) אוסטריה חגגה לקונצ'יטה עם זקן. גם הקנצלר, באתר ynet, 18 במאי 2014 ynet, קונצ'יטה וורסט חושפת: "אני נשאית HIV", באתר ynet, 16 באפריל 2018